Obama, VN waarsku teen terreur en burgeroorlog – praag.co.za
Obama het tydens 'n gesamentlike nuuskonferensie met eerste minister Hailemariam Desalegn in Addis Abeba, Ethiopië, gepraat. Hy sê Amerika en ander lande moet die druk op groepe soos Al-Sjabaab volhou.
Obama sê Al-Sjabaab is 'n ernstige bedreiging vir Ethiopië.
Dié Oos-Afrikaland is 'n vennoot van Amerika in die stryd teen terrorisme en deel inligting met Amerikaanse afgevaardigdes. Amerika het ook troepe gestuur om Somalië by te staan om die onstabiliteit in die land die hoof te bied.
Die Verenigde Nasies (VN) se hoof van bystand, Stephen O'Brien, het intussen gewaarsku oor die verwoestende gevolge vir burgerlikes in Suid-Soedan ná 19 maande se burgeroorlog wat deur gruweldade gekenmerk is.
O'Brien was op 'n vierdaagse besoek om "eerstehands die gevolge van die konflik en die pogings wat deur sy bystands­organisasie aangewend word" in reaksie op die toenemende behoeftes waar te neem.
Volgens 'n VN-verslag is honger­snood aan die toeneem.
Byna 70 persent van die land se bevolking, oftewel 7,9 miljoen van die 11,6 miljoen inwoners, staar voedselonsekerheid in die gesig.
Skrywer praagGepubliseer op 29 Julie 2015 Kategorieë Nuus, Suider-AfrikaSleutelwoord burgeroorlog, Ethiopië, Kenia, Obama, Suid-Soedan, terreur, voedselsekerheid